કૂવાઓનાં તળ ઊંડાં ઊતરી ગયાં અને નદીઓ સુકાઈ જતાં ખેડૂતો ચિંતામાં મુકાઈ ગયા છે. શિયાળુ પાકને પાણીની ઘટ પડી રહી છે ત્યારે ઉનાળુ પાકનંુ આયોજન ક્યાંથી કરી શકાય. કૃષિ ક્ષેત્રના અભ્યાસુ રમેશભાઈ ભોરણિયા કહે છે, ‘આ વર્ષે પૂરતાં પાણીના અભાવે ખેડૂતોને ઉનાળુ પાકની પેટર્ન બદલવા મજબૂર થવું પડશે. સૌરાષ્ટ્રમાં ખેડૂતો દ્વારા શિયાળામાં ઘઉં અને લસણનું મુખ્ય વાવેતર થતું હોય છે. આ પાકને છેલ્લા પાણી ન મળે તો તેના ઉત્પાદનમાં રપ ટકા જેટલો ઘટાડો થાય છેે. ઓછા પાણીના અંદાજથી જે ખેડૂતોએ ચણા અને જીરુંનું વાવેતર કર્યું હશે તેને શિયાળુ પાકમાં મોટું નુસાન નહીં જાય, પણ ઉનાળુ વાવેતરમાં મોટો ફટકો પડશે. પાણીની સગવડ હોય તો ખેડૂતો ઉનાળુ મગફળી અને તલનું વાવેતર કરે છે, પણ આ વખતે સરકારે સિંચાઈનું પાણી જ માર્ચ સુધી આપવાની જાહેરાત કરી છે એટલે ઉનાળુ મગફળીનું વાવેતર કરવાનું ખેડૂતોને માંડી વાળવું પડશે. સૌરાષ્ટ્રમાં સુરેન્દ્રનગર, મોરબી અને માળિયા પંથકમાં છેલ્લાં બે-ત્રણ વર્ષથી નર્મદા આધારિત સિંચાઈનું પાણી મળતાં ખેડૂતો શિયાળુ અને ઉનાળુ પાક સારા લઈ શકતા હતા, પણ આ વખતે નર્મદા ડેમમાં પણ પાણી ઓછું આવતાં નર્મદા આધારિત સિંચાઈને પણ ફટકો પડશે.’